**Drogesamlinger ved Farmasøytisk institutt**

*Berit Smestad Paulsen,* [*b.s.paulsen@farmasi.uio.no*](mailto:b.s.paulsen@farmasi.uio.no)

Farmakognosi kan sees på som det eldste faget inne medisin og farmasi, og planter har siden tidenes morgen vært det viktigste elementet i behandling av sykdom. Dokumenter fra flere tusen år tilbake inneholder beskrivelser over planter som ble brukt mot forskjellige sykdommer. Mange av disse brukes fortsatt mot de samme lidelsene. I tidlige tider foregikk undervisningen direkte ute i naturen og læremesteren brukte det som vokste rundt ham eller henne som viktige komponenter i undervisningen. Etter hvert som utviklingen gikk sin gang, ble mye av kunnskapen beholdt og brakt videre i klostrene i Europa, og ettersom flere planter ikke kunne vokse hele året, ble det samlet inn materiale som ble tørket opp oppbevart for bruk. Plantene ble også solgt til befolkningen i omegnen, og det var viktig å ha riktig identitet på de planter som skulle brukes til medisinsk behandling. Undervisning i medisin og farmasi ble etter hvert overtatt av universitetene, og da ble det nødvendig å ha samlinger av medisinplanter for å lære studentene å gjenkjenne plantene som skulle brukes, sikker identitet var og er viktig. Samlinger av aktuelle droger ble derfor laget på hvert enkelt lærested, og ettersom industrien utviklet seg på 1800-tallet, startet flere farmasøytiske bedrifter å produsere drogesamlinger til salg til lærestedene og andre som hadde behov for disse.

Ved Farmasøytisk institutt har det, etter innflytning på Blindern, blitt utviklet en drogesamling på 4-500 forskjellige medisinplanter, og da drogene kan være forskjellige plantedeler fra samme plante er det vel 900 eksemplarer i denne samlingen. Denne har alle farmasøyter utdannet ved UiO sett i tilknytning til undervisningen. Nå foregår det en registrering av eldre utstyr ved Farmasøytisk institutt, og på jakten etter det gamle utstyret dukket det opp flere droge-samlinger, bl.a. et par fra et tysk legemiddelfirma, en studentsamling laget av NMD på 1960-tallet, samt en samling som ble brukt til undervisning av leger og farmasøyter ved det Kongelige Fredriks Universitet sannsynligvis rundt 1830. Disse samlingene vil bli beskrevet i presentasjonen.